FI Euroopan unionin virallinen lehti C 75/6

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2018/C 75/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”MARRONE DI SERINO”/”CASTAGNA DI SERINO”

EU-nro: PGI-IT-02147-24.6.2016

SAN ( ) SMM ( X )

1. Nimi/nimet

”Marrone di Serino”/”Castagna di Serino”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nimitys Marrone di Serino / Castagna di Serino viittaa lajien Castanea Sativa Miller tai Castagna Europea paikallisista lajikkeista Montemarano, joka tunnetaan myös nimellä Santimango tai Santomango tai Marrone di Avellino tai Marrone avellinese, sekä Verdola tai Verdole jäljempänä 4 kohdassa mainitulla tuotantoalueella saataviin tuoreisiin, kuorittuihin, kuorellisiin kuivattuihin tai kokonaisiin kuivattuihin kuorettomiin hedelmiin. Marrone di Serino / Castagna di Serino -kastanja on hedelmä, jossa on keskikokoinen tai suuri tähtimäinen kuvio ja jonka koko vaihtelee keskikokoisesta suureen ja jossa ei tavallisesti ole uurteita. Hedelmä on muodoltaan tavallisesti pyöreä ja usein epäsymmetrinen. Hedelmän kärki vaihtelee terävästä pyöreään, ja siinä on jonkin verran nukkaa; tavallisesti ohut ja kovahko hedelmän seinä on väriltään vaaleanruskea ja siinä on nauhamaisia, yhdenmukaisia tummanruskeita juovia ja sisäpinnassa lyhyttä luonnonvaaleaa nukkaa. Siemennapa vaihtelee keskikokoisesta suureen, ja siinä on hienoista jäännösnukkaa ja tavallisesti säännölliset ääriviivat. Keskipitkä kärkitupsu koostuu 6–8:sta tavallisesti eripituisesta emin vartalosta. Kuori, joka on keskivahvasti kiinnittynyt ytimeen, on ohut ja väriltään punaruskea, ja siinä on tummempia ja selvästi erottuvia kohollaan olevia raitoja. Kulutukseen saatettaessa Marrone di Serino / Castagna di Serino -kastanjalla on oltava seuraavat ominaisuudet:

a) Tuore Marrone di Serino / Castagna di Serino: — hedelmän muoto tavallisesti pyöreä ja usein epäsymmetrinen; — hedelmän seinä: väriltään vaaleanruskea ja siinä on selvästi erottuvia tummia juovia; — kuori: keskivahvasti kiinnittynyt ytimeen, ohut ja väriltään punaruskea; — ydin: maidonvaalea, ja siinä on pääasiassa pintapuolisia uurteita, alkeislehtiaihioiden välissä pieni painauma, malto on kiinteä ja rapea ja maku puolimakea; — kärkitupsu: lyhyehkö; — madonsyömiä, epämuodostuneita tai nahistuneita hedelmiä saa olla enintään 10 prosenttia: — enimmäiskoko: 85 hedelmää kiloa kohti.

b) Kuorittu Marrone di Serino / Castagna di Serino -kastanja: — kuoritun hedelmän muoto: tavallisesti pyöreä ja usein epäsymmetrinen; — hedelmässä ei ole kärkitupsua eikä hedelmän seinää; — kuorittujen hedelmien säilytysastioissa ei saa olla vieraita esineitä; — epispermiä saa olla enintään 2 prosenttia; — palaneiden hedelmien jäämiä: enintään 5 prosenttia: — madonsyömiä hedelmiä: enintään 3 prosenttia: — enimmäiskoko: 200 hedelmää kiloa kohti.

c) Kuorellinen kuivattu Marrone di Serino / Castagna di Serino -kastanja: — kokonaisen hedelmän kosteuspitoisuus: enintään 15 prosenttia; — kuivapaino (kuorellinen): enintään 60 prosenttia tuorepainosta; — enimmäiskoko: 250 hedelmää kiloa kohti; tuote ei saa olla millään tavalla saastunut (hyönteisten toukat, home jne.)

d) Kokonainen kuivattu ja kuoreton Marrone di Serino / Castagna di Serino -kastanja: — kokonaisen hedelmän kosteuspitoisuus: enintään 15 prosenttia; — kuorettoman ja kuivatun tuotteen paino: enintään 45 prosenttia tuorepainosta; — enimmäiskoko: 300 hedelmää kiloa kohti; tuotteen on oltava hyväkuntoinen, väriltään vaaleankellertävä, ja siinä saa olla enintään 5 prosenttia pieniä virheitä (madon jättämiä jälkiä, epämuodostumia jne.) eikä siinä saa olla minkäänlaisia tuholaisvahinkoja (hyönteisten toukat, home jne.).

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden (viljely, lajittelu, kokoluokitus, kuorien poistaminen, kuoriminen ja kuivaus) on tapahduttava yksilöidyllä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Erilaisten pakkausten paino voi olla vähintään 0,10 kilogrammaa ja enintään 25,00 kilogrammaa. Pakkausten on kaikissa tapauksissa oltava sinetöityjä siten, että niiden sisältöä ei voi poistaa rikkomatta sinettiä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkausten etiketeissä on oltava selvästi luettavin painokirjaimin seuraavat merkinnät:

— paino;

— suojatun maantieteellisen merkinnän Marrone di Serino / Castagna di Serino tunnus;

— Euroopan unionin graafinen symboli.

Suojatun maantieteellisen merkinnän Marrone di Serino / Castagna di Serino tunnus on seuraava:

4. Maantieteellisen alueen tarkka rajaus

Marrone di Serino / Castagna di Serino -kastanjan tuotantoalue käsittää seuraavat kunnat: Serino, Solofra, Montoro, S. Michele di Serino, S. Lucia di Serino, S. Stefano del Sole, Sorbo Serpico, Salza Irpina, Chiusano S. Domenico, Cesinali, Aiello del Sabato, Contrada ja Forino Avellinon maakunnassa sekä kunnat Giffoni Valle Piana, Giffoni Sei Casali, S. Cipriano Picentino, Castiglione del Genovesi ja Calvanico Salernon maakunnassa.

5. Yhteys maantieteelliseen alueeseen

Marrone di Serino / Castagna di Serino -kastanjan maine perustuu sen myyntiin kansallisella ja kansainvälisellä tasolla. Marrone di Serino / Castagna di Serino -kastanjaa arvostetaan ja se on erittäin kysyttyä makeis- ja leivonnaistuotteissa. Ensimmäinen dokumentoitu todiste kastanjan maineesta oman alueensa ulkopuolella on Guida gastronomica – Touring Club Italiano -kirjassa. Marrone di Serino -kastanja mainitaan siinä erinomaisen maltonsa vuoksi, joka tekee siitä erittäin kysyttyä sokerikuorrutettujen kastanjoiden (marrons glacés) valmistukseen. Sokerikuorrutettuja kastanjoita vietiin suuria määriä Amerikkaan. (Guida gastronomica – Touring club Italiano, 1. painos, 1931, s. 376). Tuotenimi on lueteltu vuodelta 1952 peräisin olevassa Chestnuts- fruit trade catalogs -myyntiluettelossa, mikä osoittaa, että niitä on markkinoitu Amerikassa.

Julkaisussa Economia Irpinia – Rassegna periodica a cura della Camera di Commercio Industria Artigianato e Agricoltura di Avellino (vuosi XXVI, n.3–1988, s. 9) viitataan Marrone di Serino -kastanjaan, jota käytetään paljon Italian makeisteollisuudessa ja joka on erittäin kysyttyä ulkomailla ja etenkin Ranskassa, missä sitä käytetään sokerikuorrutettujen kastanjoiden (marron glacé) valmistukseen.

Indagini e osservazioni sulle migliori varietà italiane di castagno -tutkimuksessa Marrone di Serino -kastanja mainitaan erityisen hyvin sokerilla kuorruttamiseen soveltuvan maltonsa vuoksi (Lisäys ”La Ricerca Scientifica” -tukimukseen, 25–1955, s. 55 – Kastanjoiden tutkimuskeskus).

Raffaele Bassin La coltivazione del castagno -julkaisussa (Kastanjoiden kasvattaminen) (I libri di vita in campagna – Ed. Informatore agrario, s. 18, 1990) todetaan, että Marrone di Serino -kastanjaa on tutkittu eniten kaikista Avellinon alueen kastanjoista.

Il castagno in Campania – Problematiche e Prospettive della Filiera -julkaisussa todetaan, että Marrone di Serino -kastanjat ovat yleensä kooltaan muita Avellinon maakunnassa kasvatettavia kastanjoita suurempia, minkä vuoksi Marrone di Serino -kastanjan tuotanto on suuntautunut jalostettuihin tuotteisiin (Gennaro Cristinzio e Antonino Testa Ed. Società Editrice Imago Media, s. 97, maaliskuu 2006).

Marrone di Serino -kastanjaa kaikissa muodoissaan on käytetty kauan myös ruoanlaitossa tuotantoalueen kotitalouksissa ja ravintoloissa. Tuoreet hedelmät tarjoillaan pääasiassa keitettyinä tai paahdettuina tai niistä valmistetaan hilloa. Kuoritut hedelmät tarjoillaan pääasiassa keitettyinä tai niistä valmistetaan kastanjakakkua (castagnaccio) ja piiraita. Kuivattuja kuorellisia tai kuorettomia kastanjoita käytetään pääasiassa tuotantoalueen perinteisessä ”Marroni del prete” -reseptissä. Marrone di Serino -kastanja eri muodoissaan on varsin monipuolinen, sillä sitä on saatavilla myös tuotantoalueen ja maakunnan ulkopuolisten ravintoloiden ruokalistoilla sekä kakkujen ja piiraiden ainesosana (crostata di Marrone di Serino, crostata con crema di Marrone di Serino e cioccolato ja tronchetto al cioccolato con Marrone di Serino), keitoissa (zuppa di marroni di Serino) että paahdettuna (caldarroste di Marrone di Serino).

Rivottoli di Serinon alueen arvostettu Sagra della Castagna della Serino -kastanjafestivaali järjestettiin 42. kerran vuonna 2017.

Marrone di Serino -kastanjaan liittyy vanhoja sanontoja ja uskomuksia, jotka koskevat kastanjan käyttöä ja kehitystä satovuoden aikana ja joissa viitataan uskonnollisiin ja maallisiin tapahtumiin. Esimerkiksi Serinossa seuraava ikivanha sanonta on siirtynyt sukupolvelta toiselle: ”a Sant’Antonio ‘o cardillo, a Salvatore ‘o fruttillo”: vuodesta tulee hyvä, jos hedelmän piikkikehdon voi erottaa paljaalla silmällä Pyhän Antoniuksen juhlan aikaan (joka pidetään 13. kesäkuuta Rivottoli di Serinon alueella) ja jos itse hedelmä on näkyvissä Pyhän Salvatoren juhlan aikaan (6. elokuuta Serinossa). Sanonta näin ollen kuvaa hedelmän muodostumisen ajanjaksoa kehdon muodostuksesta itse kastanjan kypsymiseen.

Tuote-eritelmän julkaisutiedot

(asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

suoraan maa- ja metsätalousministeriön kotisivulta (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP, IGP e STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 343, 14.12.2012, s. 1.